Document ID: 32009D0812

KOMISSION PÄÄTÖS,
tehty 26 päivänä lokakuuta 2009,
lyhyen kantaman laitteiden käyttämien radiotaajuuksien yhdenmukaistamisesta tehdyn päätöksen 2006/771/EY mukaisesti haetun poikkeuksen myöntämisestä Ranskalle
(tiedoksiannettu numerolla K(2009) 8041)
(Ainoastaan ranskankielinen teksti on todistusvoimainen)
(2009/812/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan yhteisön radiotaajuuspolitiikan sääntelyjärjestelmästä (radiotaajuuspäätös) 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (1) ja erityisesti sen 4 artiklan 5 kohdan,
ottaa huomioon lyhyen kantaman laitteiden käyttämien radiotaajuuksien yhdenmukaistamisesta 9 päivänä marraskuuta 2006 tehdyn komission päätöksen 2006/771/EY (2) ja erityisesti sen 3 artiklan 2 kohdan,
ottaa huomioon Ranskan 29 päivänä kesäkuuta 2009 jättämän hakemuksen,
sekä katsoo seuraavaa:
(1)
Päätöksen 2006/771/EY, sellaisena kuin se on muutettuna komission päätöksellä 2009/381/EY (3), mukaisesti jäsenvaltioiden on erityisesti nimettävä 2 400-2 483,5 MHz:n taajuusalue laajakaistaisille tiedonsiirtojärjestelmille ja radiomäärityssovelluksille sekä annettava se saataville tarkkoja parametreja noudattaen ilman yksinoikeutta ja häiriöttömyyden ja suojaamattomuuden periaatteen mukaisesti viimeistään 1 päivänä marraskuuta 2009.
(2)
Päätöksen 2006/771/EY 3 artiklan 2 kohdassa säädetään, että jäsenvaltiot voivat poikkeuksellisesti hakea päätöksen N:o 676/2002/EY 4 artiklan 5 kohdan mukaisia siirtymäaikoja tai radiotaajuuksien jakamisjärjestelyjä.
(3)
Ranska on ilmoittanut komissiolle, että 2 454-2 483,5 MHz:n osakaista on tällä hetkellä sotilasjärjestelmien käytössä ja että se ei sen vuoksi pysty täyttämään päätöksessä 2006/771/EY säädettyjä vaatimuksia määräajassa.
(4)
Ranska on ilmoittanut, että puolustusministeriö on laatinut tällä hetkellä käytettäviä materiaaleja koskevan korvaussuunnitelman. Heinäkuun 1 päivästä 2012 alkaen 2 400-2 483,5 MHz:n taajuusalue on kokonaan laajakaistaisten tiedonsiirtojärjestelmien ja radiomäärityssovellusten käytössä päätöksen 2006/771/EY mukaisesti.
(5)
Ranska haki 29 päivänä kesäkuuta 2009 päivätyllä kirjeellä komissiolta virallisesti siirtymäkautta, jonka aikana laajakaistaisia tiedonsiirtojärjestelmiä ja radiomäärityssovelluksia voitaisiin käyttää sen alueella 2 454-2 483,5 MHz:n taajuusalueella ainoastaan jäljempänä mainituin edellytyksin. Rakennusten ulkopuolella näiden laitteiden käyttöteho olisi enintään 10 mW. Sitä vastoin rakennusten sisäpuolella näiden laitteiden käyttöteho saisi olla päätöksessä 2006/771/EY, sellaisena kuin se on muutettuna päätöksellä 2009/381/EY, säädetty enimmäisteho, eli 100 mW EIRP laajakaistaisten tiedonsiirtojärjestelmien osalta ja 25 mW radiomäärityssovellusten osalta. Laajakaistaisia tiedonsiirtojärjestelmiä ja radiomäärityssovelluksia voitaisiin käyttää 2 400-2 454 MHz:n osakaistalla päätöksessä 2006/771/EY säädetyin edellytyksin.
(6)
Ranska toimitti hakemuksensa tueksi riittävästi tietoja ja teknisiä perusteita, joiden mukaan puolustustarvikkeisiin kohdistuvien haitallisten häiriöiden riski on olemassa.
(7)
Tilanteen kehittymistä Ranskassa koskeva kertomus parantaisi siirtymäkauden sujuvuutta.
(8)
Radiotaajuuskomitean jäsenet ilmoittivat 8 päivänä heinäkuuta 2009 pitämässään kokouksessa, etteivät he vastusta tällaista poikkeusta.
(9)
Haettu poikkeus ei haittaisi kohtuuttomasti päätöksen 2006/771/EY, sellaisena kuin se on muutettuna päätöksellä 2009/381/EY, täytäntöönpanoa eikä aiheuttaisi kohtuuttomia eroja jäsenvaltioiden kilpailu- tai sääntelytilanteiden välillä. Tätä on perusteltu riittävällä tavalla Ranskan erityistilanne huomioon ottaen, ja päätöksen 2006/771/EY täysimääräistä täytäntöönpanoa Ranskassa olisi helpotettava,
ON TEHNYT TÄMÄN PÄÄTÖKSEN:
1 artikla
Annetaan Ranskalle lupa poiketa velvoitteista, joita sille aiheutuu päätöksestä 2006/771/EY.
2 artikla
Annetaan Ranskalle lupa rajoittaa 30 päivään kesäkuuta 2012 laajakaistaisten tiedonsiirtojärjestelmien ja radiomäärityssovellusten tehoa 10 mW EIRP:hen 2 454-2 483,5 MHz:n osakaistalla Manner-Ranskassa edellyttäen, että näitä laitteita ei käytetä rakennuksissa eikä rakennuksiin verrattavissa olevissa rakenteissa, kuten ilma-aluksissa, joissa suojaus takaa tarvittavan vaimennuksen muiden palvelujen kanssa tapahtuvan jakamisen helpottamiseksi.
3 artikla
Ranskan on 31 päivään joulukuuta 2010 mennessä toimitettava komissiolle raportti tämän päätöksen täytäntöönpanosta.
4 artikla
Tämä päätös on osoitettu Ranskan tasavallalle.
Tehty Brysselissä 26 päivänä lokakuuta 2009.

Labels: 12
7
18
15